Gewilde rubriekskrywer sterf in sy slaap | Netwerk24
Deur Ügen Vos 24 September 2017 17:23
Lappe Laubscher was 'n bekende oudsportjoernalis en rubriekskrywer. Foto: Facebook
Laubscher (Pappa Lap vir sy vriende) is Sondag as 'n ware vriend, koerantman, storieverteller en een van die werklik wandelende ensiklopedieë beskryf.
Laubscher word deur sy vrou, Liana (66), seun Joe, (44), dogter, Bea Fletcher (42), en sy vier kleinkinders – Nina (12), Cristi (10), Hayley (6) en Connor (2) – oorleef.
Hy is Saterdagaand in sy slaap oorlede toe hy vermoedelik 'n hartaanval gehad het.
"Ek dink my pa sal veral vir sy liefde vir sy kleinkinders, sy liefde vir boeke en die geskiedenis en sy versameling modelmotortjies en posseëls onthou word," sê sy seun.
"Die hele familie, insluitend die kleinkinders, was nog Saterdagaand hier en hy het saam met ons gebraai. My pa het gesê hy is bietjie moeg en het vroeg gaan slaap. Ons het eers vanoggend besef iets is fout, toe hy nie afkom nie.
"Ek dink die hele sportwêreld gaan Laubscher beslis verskriklik baie mis. Dit kom so skielik en onverwags," sê Gert Potgieter (80), die oud-Springbkokhekkiesatleet en Laubscher se vriend van meer as twee dekades.
Laubscher se versameling motortjies.Foto: Facebook
Potgieter en Laubscher se vrou is die medestigters van Altus Sport, 'n nieregeringsorganisasie wat op jeugontwikkeling deur sport gefokus is, en hulle deel nog 'n kantoor.
"Ek het Sondagoggend 'n SMS van Liana gekry om te sê Lappe is oorlede en kan dit steeds nie werklik glo nie," sê Potgieter.
"Ons het verlede week nog saam gekuier en hy het piekfyn gelyk."
Volgens Potgieter was Laubscher veral geïnteresseerd deur die geskiedenis van die antieke Olimpiese Spele met al sy vertakkinge.
"Hy het selfs die geskiedkundige agtergrond van atlete geken wat so vroeg soos 3 000 v.C. deelgeneem het, maar hy het ook rekord gehou van Suid-Afrikaners wat sedert 1904 aan die Olimpiese Spele deelgeneem het."
*'n Dankdiens vir Laubscher word Donderdagoggend om 11:00 in die kapel van die Safari-tuinsentrum in Lynnwoodweg, Pretoria, gehou.